ರವಿ ಚನ್ನಣ್ಣನವರ್ ಅಭಿಮಾನಿಗಳಿಂದ ಬೇಸತ್ತ ಐಪಿಎಸ್ ಅಧಿಕಾರಿ

ಬೆಂಗಳೂರು: ಆಶ್ಚರ್ಯ ಅನಿಸಿದರೂ ಇದು ಸತ್ಯ. ಐಪಿಎಸ್ ಅಧಿಕಾರಿ ರವಿ ಚನ್ನಣ್ಣನವರ್ ಅಭಿಮಾನಿಗಳಿಂದ ಮತ್ತೊಬ್ಬ ಐಪಿಎಸ್ ಅಧಿಕಾರಿ ರಮೇಶ್ ಬಾನೋತ್ ಬೇಸತ್ತಿದ್ದಾರೆ.

ಈ ಹಿಂದೆ ಬೆಂಗಳೂರು ಪಶ್ಚಿಮ ವಿಭಾಗದಲ್ಲಿ ರವಿ ಚನ್ನಣ್ಣನವರ್ ಡಿಸಿಪಿಯಾಗಿ ಕೆಲಸ ಮಾಡಿದ್ದರು. ಅವರು ವರ್ಗಾವಣೆಯಾದ ಬಳಿಕ ಆ ಜಾಗಕ್ಕೆ ರಮೇಶ್ ಬಾನೋತ್ ಡಿಸಿಪಿಯಾಗಿ ಬಂದಿದ್ದಾರೆ. 94808 01701 ಪಶ್ಚಿಮ ವಿಭಾಗದ ಡಿಸಿಪಿ ನಂಬರ್ ಆಗಿತ್ತು.

ಈ ನಂಬರನ್ನು ಹಿಂದೆ ಸೇವ್ ಮಾಡಿಕೊಂಡಿದ್ದ ರವಿ ಚೆನ್ನಣ್ಣನವರ್ ಅಭಿಮಾನಿಗಳು ಇದು ಚನ್ನಣ್ಣನವರ್ ಅವರ ವೈಯಕ್ತಿಕ ಮೊಬೈಲ್ ಸಂಖ್ಯೆ ಎಂದು ತಿಳಿದು ಕರೆ ಮಾಡುತ್ತಿದ್ದರು. ಮಧ್ಯರಾತ್ರಿ ಕರೆ ಮಾಡಿ,”ಹಲೋ ರವಿ ಸಾರ್” ಅಂತಿದ್ರಂತೆ. ದಿನಕ್ಕೆ ನೂರಾರು ಕರೆಗಳು ಬರುತ್ತಿದ್ದ ಕಾರಣ 94808 01701 ಅಧಿಕೃತ ನಂಬರ್ ಅನ್ನು ಡಿಸಿಪಿ ರಮೇಶ್ ಬದಲಾಯಿಸಿದ್ದರು. ಇದನ್ನೂ ಓದಿ: ರವಿ ಚನ್ನಣ್ಣನವರ್ ಸ್ಫೂರ್ತಿಯಿಂದ ಡಿವೈಎಸ್ಪಿಯಾಗಿ ಆಯ್ಕೆಯಾಗಿದ್ದೇನೆ – ಎಂ.ಸುರೇಶ

ನಂಬರ್ ಬದಲಾದ ಬಳಿಕವೂ ಕಚೇರಿಗೆ ಬರುವುದು, ಲ್ಯಾಂಡ್ ಲೈನ್ ನಂಬರಿಗೆ ಅಭಿಮಾನಿಗಳು ಕರೆ ಮಾಡುತ್ತಿದ್ದರು. ಹೀಗಾಗಿ ಡಿಸಿಪಿ ವೆಸ್ಟ್ ಬೆಂಗಳೂರು ಎಫ್‍ಬಿ ಪೇಜ್ ನಲ್ಲಿ ಅಧಿಕೃತವಾಗಿ ಚೆನ್ನಣ್ಣನವರ್ ಹುದ್ದೆಯ ಬಗ್ಗೆ ಮಾಹಿತಿ ನೀಡಲಾಗಿದೆ. ರವಿ ಚೆನ್ನಣ್ಣನವರ್ ಕಾರ್ಯ ನಿರ್ವಹಿಸುತ್ತಿರುವ ಕಚೇರಿಯ ನಂಬರ್ ವಿಳಾಸವನ್ನು ಹಾಕಿ ಪೋಸ್ಟ್ ಮಾಡಿ ಅಭಿಮಾನಿಗಳಿಗೆ ಮಾಹಿತಿ ನೀಡಲಾಗಿದೆ.